ترکی میں ٹی وی پروگرامز کو 'خاندانی اقدار کے تحفظ' کا حکم
ترکی میں پہلے ہی میڈیا اداروں کی اکثریت ایسے کاروباری افراد کی زیرِ ملکیت ہے جو قدامت پرست اور قوم پرست حکومت کے قریب سمجھے جاتے ہیں اور وہ حکومتی مؤقف کی زیادہ تر حمایت کرتے نظر آتے ہیں۔
ایردوان نے ہفتے کو ایک سرکاری گزٹ کے سرکلر میں کہا ہے کہ اس فیصلے کا مقصد ترکی میں ٹی وی پروگراموں سےغیر ملکی مواد کے مضر اثرات کا خاتمہ اور ترکی کی ثقافت کی حفاظت کرنا ہے۔ خبر رساں ادارے ایسوسی ایٹڈ پریس (اے پی) کے مطابق اس حکم نامے کے تحت ایسی پروڈوکشنز کے خلاف اقدامات کیے جائیں گے جو خاندان، بچوں اور نوجوانوں کو منفی طور پر متاثر کرتی ہیں۔ اس کے لیے ملک کے آئین اور قانون کا سہارا لیا جائے گا۔ اس فیصلے میں کسی وضاحت کے بغیر کہا گیا ہےکہ ''مخصوص علامتوں کے ذریعے پھیلائے جانے والے پیغامات'' سے بچوں اور نوجوانوں کو بچایا جائے گا۔ واضح رہے کہ یہ سرکلر ایسے موقع پر سامنے آیا ہے جب ’فوکس ٹی وی‘ کی جانب سے بین الاقوامی شو 'دی ماسکڈ سنگر' پر مبنی ترک زبان کا شو حال ہی میں شروع کیا گیا ہے۔ اس شو میں اداکار مختلف کاسٹیوم میں ایسے اداکاری کرتے نظر آئے جہاں ان کی شناخت پوشیدہ رہتی ہے۔ اس شو پر مبینہ طور پر شیطانی اور مظاہر پرست مواد دکھانے کا الزام عائد کیا گیا ہے۔ ترکی میں میڈیا کے منتظم ادارے 'سپریم کونسل آف ریڈیو اینڈ ٹیلی وژن' کے پاس پہلے ہی بہت سے اختیارات ہیں اور وہ میڈیا پر جرمانے عائد کرنے یا کسی بھی ایسے ٹیلی وژن چینل کو, جو ترکی کی حکومت پر تنقید کرتا ہو یا ترکی کی ثقافتی اقدار کی خلاف ورزی کرتا ہو, اسےبند کرنے کے احکامات جاری کرسکتا ہے۔ ’اے پی‘ کے مطابق اس ادارے نے بعض چینلز پر ہم جنس پرستی اور جنسی طور پر ہیجان خیز مواد نشر کرنے پر جرمانے بھی عائد کیے ہیں۔ حزبِ اختلاف سے تعلق رکھنے والی الہان تاشی نے، جو میڈیا کے منتظم ادارے کی رکن ہیں, اس سرکلرکو 'سینسر شپ سرکلر' قرار دیا ہے۔ ان کے مطابق یہ سرکلرآئین کے خلاف ہے جو میڈیا کی آزادی کی ضمانت دیتا ہے۔ خیال رہے کہ صحافیوں کے لیے کام کرنے والی عالمی تنظیم ’رپورٹرز ود آؤٹ بارڈرز‘ نے اپنے 2021 کے ورلڈ پریس فریڈم انڈیکس میں ترکی کی درجہ بندی 180 ممالک کی فہرست میں 153 نمبر پر کی ہے۔ ترکی میں پہلے ہی میڈیا اداروں کی اکثریت ایسے کاروباری افراد کی زیرِ ملکیت ہے جو قدامت پسند اور قوم پرست حکومت کے قریب سمجھے جاتے ہیں اور وہ حکومتی مؤقف کی زیادہ تر حمایت کرتے نظر آتے ہیں۔ ترکی کی صحافیوں کی یونین کے مطابق ملک میں اس وقت کم از کم 34 میڈیا ملازمین مختلف مقدمات میں جیلوں میں قید ہیں۔ گزشتہ ہفتے معروف صحافی صدف کباس کو ’ٹیلی ون ٹیلی وژن‘ اور سوشل میڈیا پر ایردوان کو محاورتاً بیل سے تشبیہ دینے پر گرفتار کر لیا گیا تھا۔ ترکی میں ہزاروں افراد کو ایردوان کی مبینہ توہین کرنے پر مقدمات کا سامنا کرنا پڑ رہاہے۔